CELEX: 62020TN0024
Language: el
Date: 2020-01-17 00:00:00
Title: Υπόθεση T-24/20: Προσφυγή της 17ης Ιανουαρίου 2020 – Junqueras i Vies κατά Κοινοβουλίου

2.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 68/66
            
         
      Προσφυγή της 17ης Ιανουαρίου 2020 – Junqueras i Vies κατά Κοινοβουλίου
      (Υπόθεση T-24/20)
      (2020/C 68/74)
      Γλώσσα διαδικασίας: η ισπανική
      
         Διάδικοι
      
      
         Προσφεύγων: Oriol Junqueras i Vies (Sant Joan de Vilatorrada, Ισπανία) (εκπρόσωπος: A. Van den Eynde Adroer, abogado)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο να κρίνει ότι η προσφυγή κατά των προσβαλλόμενων πράξεων και των συνημμένων τους εγγράφων κατατέθηκε εμπρόθεσμα, να την κρίνει παραδεκτή και, βάσει αυτής, να ακυρώσει τις προσβαλλόμενες στην παρούσα διαδικασία πράξεις και να καταδικάσει το καθού στα δικαστικά έξοδα.
      
         Λόγοι ακυρώσεως και κύρια επιχειρήματα
      
      Η παρούσα προσφυγή στρέφεται κατά της απόφασης του Ευρωπαϊκού Κοινοβουλίου, όπως ανακοινώθηκε από τον Πρόεδρο D. M. Sassoli στην ολομέλεια της 13ης Ιανουαρίου 2020, αφού έλαβε υπόψη την απόφαση της Junta Electoral Central (Κεντρική Εφορευτική Επιτροπή, Ισπανία) της 3ης Ιανουαρίου 2020, την οποία ακολούθησε η απόφαση του Tribunal Supremo (Ανώτατου Δικαστηρίου, Ισπανία) της 9ης Ιανουαρίου 2020, να κηρύξει τη χηρεία της έδρας του Oriol Junqueras i Vies, με ισχύ από τις 3 Ιανουαρίου 2020, σύμφωνα με τον Κανονισμό του Κοινοβουλίου, καθώς και κατά της απόρριψης, με την ως άνω απόφαση, της επείγουσας αίτησης υπεράσπισης της ασυλίας του Oriol Junqueras i Vies, η οποία υποβλήθηκε στις 20 Δεκεμβρίου 2019 (20.12.2019) από την D. Riba i Giner (MEP) ως εκπρόσωπο του Oriol Junqueras i Vies.
      Προς στήριξη της προσφυγής του, ο προσφεύγων προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται παράβαση των άρθρων 41, παράγραφος 1, και 41, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 13, παράγραφος 3, της εκλογικής πράξης του 1976 και του άρθρου 4, παράγραφος 7, του Κανονισμού Διαδικασίας του Κοινοβουλίου, υπό την έννοια ότι απαιτούν τη διεξαγωγή της διαδικασίας με σεβασμό των εν λόγω δικαιωμάτων, στην οποία να είναι δυνατή η προβολή του ισχυρισμού ότι συντρέχουν οι εξαιρέσεις που δεν επιτρέπουν την κήρυξη της χηρείας της έδρας του Oriol Junqueras i Vies.
               
            
                  2.
               
               
                  Με τον δεύτερο λόγο ακυρώσεως προβάλλεται παράβαση των άρθρων 39, παράγραφος 1, και 39, παράγραφος 2, του Χάρτη Θεμελιωδών Δικαιωμάτων της Ευρωπαϊκής Ένωσης, του άρθρου 14, παράγραφος 3, ΣΕΕ, του άρθρου 1, παράγραφος 3, της Ευρωπαϊκής Εκλογικής Πράξης (1976), παραβίαση της αρχής της καλόπιστης συνεργασίας του άρθρου 4, τρίτο εδάφιο, ΣΕΕ (στην περίπτωση αυτή από το Tribunal Supremo), της αρχής της υπεροχής του δικαίου της Ευρωπαϊκής Ένωσης, παράβαση του άρθρου 9 (δεύτερο εδάφιο) του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης και του άρθρου 6 του Κανονισμού Διαδικασίας του Ευρωπαϊκού Κοινοβουλίου, καθόσον δεν εφαρμόστηκε στην πράξη η απόφαση του Δικαστηρίου της Ευρωπαϊκής Ένωσης, της 19ης Δεκεμβρίου 2019, η οποία εκδόθηκε στην υπόθεση C-502/19 σε σχέση ακριβώς με τον Oriol Junqueras i Vies και επέτασσε την υποβολή αίτησης (άρσης της ασυλίας) προς το Ευρωπαϊκό Κοινοβούλιο. Επικουρικώς, προβάλλεται η αναγκαία ερμηνεία, σύμφωνα με τους ισχυρισμούς, του άρθρου 13, παράγραφος 3, της Ευρωπαϊκής Εκλογικής Πράξης και του άρθρου 4, παράγραφος 7, του Κανονισμού Διαδικασίας του Ευρωπαϊκού Κοινοβουλίου, υπό την έννοια ότι το Ευρωπαϊκό Κοινοβούλιο μπορεί να διαπιστώσει αν ισχύουν οι εξαιρέσεις που προβλέπονται από τα εν λόγω άρθρα στην κήρυξη χηρείας της έδρας, όταν ο σχετικός λόγος μπορεί να εκτιμηθεί χωρίς αξιολόγηση του εσωτερικού δικαίου του κράτους.
               
            
                  3.
               
               
                  Με τον τρίτο λόγο ακυρώσεως προβάλλεται παράβαση του άρθρου 39, παράγραφοι 1 και 2, του Χάρτη και του άρθρου 4, παράγραφος 7, του Κανονισμού Διαδικασίας του Ευρωπαϊκού Κοινοβουλίου, για τον λόγο ότι οι εθνικές αποφάσεις στις οποίες στηρίχθηκε η κήρυξη χηρείας της έδρας δεν είναι αμετάκλητες.
               
            
                  4.
               
               
                  Με τον τέταρτο λόγο ακυρώσεως προβάλλεται παράβαση του άρθρου 39, παράγραφοι 1 και 2, του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 3 του πρωτοκόλλου 1 της Ευρωπαϊκής Σύμβασης για την προάσπιση των Δικαιωμάτων του Ανθρώπου και των Θεμελιωδών Ελευθεριών (ΕΣΔΑ), του άρθρου 9, παράγραφος 1, στοιχεία α' και β') του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης και του άρθρου 6 του Κανονισμού Διαδικασίας του Κοινοβουλίου, καθόσον εμπόδισε παρανόμως την ενεργοποίηση υπέρ του Oriol Junqueras i Vies των ασυλιών στις οποίες έχει δικαίωμα ο προσφεύγων.
               
            
                  5.
               
               
                  Με τον πέμπτο λόγο ακυρώσεως προβάλλεται παράβαση του άρθρου 9, πρώτο εδάφιο, στοιχείο α', του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης, του άρθρου 39, παράγραφοι 1 και 2, του Χάρτη και του άρθρου 3 του Πρωτοκόλλου 1 του Χάρτη, του άρθρου 6 του Κανονισμού Διαδικασίας του Κοινοβουλίου και του άρθρου 13, παράγραφος 3, της ενιαίας εκλογικής πράξης του 1976, καθόσον η ισπανική νομοθεσία απαιτεί προηγούμενη αίτηση άρσης της ασυλίας για τη δίωξη εκλεγμένων βουλευτών και η αντίθετη νομολογία του Tribunal Supremo είναι contra legem και δημιουργήθηκε ad hoc και ad homine, ενώ δεν υπάρχει κανένα προηγούμενο, όπως αναγνωρίζει το ίδιο το Tribunal Supremo.